Diari Oficial de la Generalitat Valenciana


Sumari del DOGV 3337, del 24-09-1998 (1998/902138)

ORDRE de 9 de setembre de 1998, de la Conselleria de Benestar Social, per la qual es convoquen els XVII Jocs Esportius de la Comunitat Valenciana per a xiquets i xiquetes i joves en edat escolar, i s'aproven les bases per les quals es regiran.
---------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/09/09/(1)/dof/vci/html**

### Dades del document

Número de DOGV
:   3337

Data del DOGV
:   24-09-1998

Secció del DOGV
:   I. DISPOSICIONS GENERALS

Número del document
:   1998/902138


Data del document
:   09-09-1998

Organisme emissor


Tipus de document
:   Ordre

Anàlisi jurídica

 Descriptors 

:   * esport
    * jove
    * xiquet
    * espectacle esportiu
    * promoció cultural

ORDRE de 9 de setembre de 1998, de la Conselleria de Benestar Social, per la qual es convoquen els XVII Jocs Esportius de la Comunitat Valenciana per a xiquets i xiquetes i joves en edat escolar, i s'aproven les bases per les quals es regiran. [1998/A8060]  
D'acord amb el que disposa l'Estatut d'Autonomia de la Comunitat Valenciana en l'article 31.28, l'esport és competència exclusiva de la Generalitat Valenciana.  
La Llei 4/1993, de la Generalitat Valenciana, de l'Esport a la Comunitat Valenciana, estableix com un dels principis rectors que ha de regir l'actuació de les administracions públiques garantir la pràctica esportiva com a factor que millora la salut, augmenta la qualitat de vida i el benestar social, i contribueix a la formació i al desenvolupament integral de la persona (art. 2.c). A més, aquesta norma atribueix a l'administració esportiva i educativa de la Generalitat vetlar perquè l'ensenyament físic i esportiu als centres escolars esdevinguen una autèntica formació física i esportiva encaminada a l'educació integral de la persona, tot corresponent a l'administració de la Generalitat Valenciana atorgar el suport a les activitats esportives d'àmbit escolar.  
Els Jocs Esportius de la Comunitat Valenciana proposen una adaptació del fenomen competitiu que servisca de complement a l'activitat esportiva mateixa que realitzen els joves en edat escolar mitjançant les diferents entitats, i que reculla els valors formatius i constructors de la personalitat que han de ser considerats en aquestes edats.  
Així mateix, han de comprendre encontres esportius que faciliten la pràctica esportiva de les persones disminuïdes físiques, psíquiques i sensorials, amb l'adaptació de l'activitat quan siga convenient.  
En l'organització dels Jocs Esportius de la Comunitat Valenciana col·laboraran diputacions provincials, ajuntaments i federacions esportives dins dels seus respectius àmbits d'actuació i de les seues competències.  
Per tot això, a proposta de la Direcció General de l'Esport, fent ús de les facultats que em confereix l'article 35 de la Llei 5/1983, de 30 de desembre, de Govern Valencià  
ORDENE  
Article únic  
Convocar els XVII Jocs Esportius de la Comunitat Valenciana i aprovar les bases que els regiran i que apareixen com a annex d'aquesta ordre.  
DISPOSICIONS FINALS  
Primera  
S'autoritza el director general de l'Esport perquè execute aquesta ordre i modifique les bases que se citen en l'annex adjunt, quan les circumstàncies així ho aconsellen per a l'adequat desenvolupament i organització de l'activitat.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que esgota la via administrativa, s'hi podrà interposar un recurs contenciós administratiu en el termini de dos mesos comptadors des del dia de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. La interposició de l'esmentat recurs requerirà la comunicació prèvia a la Conselleria de Benestar Social.  
Tot això, de conformitat amb el que disposen els articles 57 i 58 de la Llei de Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 9 de setembre de 1998  
La consellera de Benestar Social,  
MARCELA MIRO PÉREZ  
ANNEX I  
Bases generals  
Primera. Participants  
Els Jocs Esportius de la Comunitat Valenciana es planifiquen per a xiquets i xiquetes i joves en les primeres etapes d'aprenentatge i de pràctica esportiva.  
Per a poder participar-hi, serà necessari formalitzar la inscripció mitjançant un centre educatiu, un club esportiu o qualsevol entitat pública o privada legalment constituïda, d'acord amb les categories expressades en la base tercera, i amb les bases de competició de l'esport de què es tracte. Per a la participació en la competició d'àmbit provincial i autonòmic, els ajuntaments es responsabilitzaran, quant al compliment d'aquestes bases, dels equips que ells designen i que procedisquen del seu àmbit d'actuació.  
Així mateix, podran participar en els jocs les persones disminuïdes físiques, psíquiques i sensorials, sota les mateixes condicions que la resta dels esportistes.  
Segona. Organització  
Per a l'organització i el control dels XVII Jocs Esportius, que es realitzaran des del setembre de 1998 fins al juny de 1999, s'hi constituiran les comissions següents:  
2.1 La Comissió Autonòmica, integrada per les institucions o pels òrgans següents: la Direcció General de l'Esport, les diputacions provincials de Castelló, València i Alacant, la Federació Valenciana de Municipis i Províncies, els ajuntaments de Castelló, València i Alacant, i tres federacions esportives.  
2.2 Les comissions provincials de Castelló, València i Alacant, integrades per les institucions o pels òrgans següents: la direcció territorial de Benestar Social i la diputació provincial corresponents, la Federació de Municipis i Províncies, l'ajuntament capital de província corresponent i dues federacions esportives. Actuaran com a secretaris de la Comissió els caps de la secció d'Esports de cada direcció territorial.  
2.3 La designació de les federacions esportives que formaran part de les comissions correspondrà a la Direcció General de l'Esport, entre aquelles amb participació en edicions anteriors dels Jocs Esportius de la Comunitat Valenciana.  
2.4 Cadascuna de les institucions o dels òrgans que componen les diferents comissions designaran la persona que els represente, i una de substituta per als casos d'absència, de malaltia o de qualsevol altra causa justificada que impedisca a aquells assistir a les reunions que es convoquen.  
2.5 La Comissió Autonòmica estarà presidida pel titular de la Direcció General de l'Esport, i tindrà la seu on la tinga aquell òrgan.  
2.6 Les comissions provincials estaran presidides per la persona titular de la direcció territorial de Benestar Social corresponent, i tindran la seu on la tinguen aquells òrgans.  
2.7 Al si de la Comissió Autonòmica i de les provincials es constituirà una comissió tècnica, integrada per representants de cadascuna de les institucions que les formen i que serà l'encarregada del desplegament de l'activitat en el seu àmbit de competències.  
2.8 La Comissió Autonòmica i les provincials s'ajustaran, quant al funcionament, al que disposa la Llei 30/1992, de Règim Jurídic de les Administracions Públiques i del Procediment Administratiu Comú, i establiran el seu règim de convocatòries.  
Tercera. Categories  
3.1 Les categories seran:  
Categories Nascut/  
 nascuda   
 els anys  
Benjamí masculina, femenina i mixta 1989/90  
Aleví masculina, femenina i mixta 1987/88  
Infantil masculina i femenina 1985/86  
Cadet masculina i femenina 1983/84  
Juvenil masculina i femenina 1981/82  
3.2 Benjamí, masculina, femenina i mixta, nascuts els anys 89/90. Se'n programarà sols competició municipal.  
3.3 Aleví, masculina, femenina i mixta, nascuts els anys 87/88. Se'n programarà competició municipal i provincial. En la competició provincial la categoria aleví serà exclusivament masculina i femenina, i s'entén que els equips mixtos classificats s'integraran en la competició masculina.  
3.4 Infantil, masculina, femenina, nascuts els anys 85/86.  
3.5 Cadet, masculina, femenina, nascuts els anys 83/84.  
3.6 Juvenil, masculina, femenina, nascuts els anys 81/82. Se'n programarà competició municipal i exclusivament per a esportistes que no tinguen en la mateixa temporada llicència federada en el mateix esport, i que formen part de l'equip del centre escolar en què estan matriculats.  
3.7 Excepcionalment, i ateses les especials característiques d'alguns esports, les categories podran variar pel que fa a sexes i a any de naixement, i així s'indicarà en les bases de competició específiques de cada esport.  
Quarta. Grau de competició  
4.1 Grau únic. La competició s'estructura dins d'un grau únic de competició per a totes les modalitats esportives.  
4.2 Per als esports de bàsquet, handbol i voleibol en categoria infantil i cadet, en el moment de formalitzar la inscripció, s'hi preveu la possibilitat d'elecció entre dos graus de competició:  
4.2.1 Grau de promoció: amb un objectiu més participatiu, que tot i estar obert a totes les entitats correctament legalitzades, és més adient i adaptat a l'activitat esportiva als centres educatius. Aquesta activitat no superarà l'àmbit provincial.  
4.2.2 Grau d'iniciació al rendiment: amb un objectiu més competitiu, d'iniciació al rendiment, més adaptat pel seu grau i organització a clubs, associacions esportives i centres educatius que, pel seu grau i estructura organitzativa, així ho aconsellen. D'aquest grau s'obtindran les persones representants per a les fases nacionals de categoria cadet i infantil, d'acord amb allò previst en aquestes bases i en la normativa que dicte l'organisme que les convoquen.  
Excepcionalment, i amb la finalitat de designar la persona representant en el Campionat d'Espanya Escolar, quan la inscripció en la categoria infantil per centres escolars en iniciació al rendiment siga considerada insuficient per la Comissió Tècnica Autonòmica, es podran disputar eliminatòries amb les finalistes del grau de promoció.  
4.3 En el cas de persones disminuïdes físiques, psíquiques i sensorial, els esports, les categories, els graus, les fases de competició i el calendari seran determinats d'acord amb les inscripcions que es realitzen i amb les necessitats de les persones practicants.  
4.4 Les bases específiques de competició de cadascuna de les modalitats esportives seran establides per la Comissió Tècnica Autonòmica, d'acord amb la federació esportiva corresponent. Aquestes bases estaran a disposició de les persones interessades en les direccions territorials d'Alacant, Castelló i València.  
Cinquena. Ambit d'aplicació  
Els XVII Jocs Esportius de la Comunitat Valenciana s'estructuren en els àmbits de competició següents:  
5.1 Ambit municipal i intermunicipal  
5.1.1 Competicions municipals: organitzades pels corresponents ajuntaments per a les categories benjamí, aleví, infantil, cadet i juvenil. Els ajuntaments decidiran les modalitats esportives i les categories que organitzen d'acord amb la demanda esportiva. Els ajuntaments informaran la direcció territorial, per escrit i d'acord amb la base 6.1.2, de les inscripcions que han registrat, i de les fases de competició organitzades.  
5.1.2 Competicions intermunicipals: els ajuntaments, les mancomunitats o qualsevol institució pública supramunicipal podran ser organitzadors de competicions que acullen participants de diversos municipis.  
5.1.3 D'aquestes competicions municipals i intermunicipals es classificaran per a la competició provincial d'acord amb aquest barem:  
Nombre d'equips en competició Inscripció màxima per   
municipal o intermunicipal a competició provincial  
8-70 6  
09-82 2  
18 o més 3  
Les institucions públiques organitzadores comunicaran els equips classificats i remetran el full de composició d'equips a la comissió provincial, la qual marcarà el termini màxim de presentació d'aquests.  
5.2 Ambit provincial: serà organitzat per les comissions provincials. D'acord amb les distintes modalitats esportives i les inscripcions per categories que s'hi registren, s'estructura en:  
5.2.1 Competicions provincials (per a aleví, infantil i cadet): organitzades directament per les comissions provincials, per a les modalitats i les categories que, en el seu àmbit, no hagen tingut suficient participació, tan per a les persones que no s'han integrat en competició municipal, com per a les classificades en aquestes.  
5.3 Ambit autonòmic (per a infantil i cadet): serà organitzat per la Comissió Autonòmica per a les persones esportistes i per als equips classificats de les competicions provincials d'acord amb el barem previst en les bases de competició específiques de cada modalitat esportiva. En les modalitats de bàsquet, handbol i voleibol, sols podran participar-hi en àmbit autonòmic els equips del grau d'iniciació al rendiment, llevat del que preveu el punt 4.2.2. El 1999 es convocarà campionat autonòmic en les modalitats esportives següents:  
Individuals Col·lectius  
Escacs Bàsquet  
Atletisme-camps a través Handbol  
Bàdminton Futbol de sala  
Ciclisme Hoquei  
Gimnàstica rítmica Voleibol  
Halterofília Rugbi  
Judo Esport adaptat: bàsquet   
Natació i futbol de sala  
Tennis de taula   
Orientació   
Pilota valenciana   
Pilota frontó   
Esport adaptat: atletisme-  
camps a través, Boccia/eslàlom  
La convocatòria de campionats autonòmics estarà condicionada a l'existència de suficient participació en la competició provincial amb un mínim de 6 equips de la mateixa categoria o de 16 individuals que pertanyen a un mínim de 6 entitats diferents.  
Es podran realitzar campionats autonòmics de modalitats esportives que no complisquen els requisits exposats en el paràgraf anterior, quan la Comissió Autonòmica ho considere oportú pel seu interés social.  
En la modalitat de futbol, i de comú acord amb la federació, s'establiran les bases que regiran per a realitzar el campionat autonòmic i la classificació per al Campionat d'Espanya en categories cadet i infantil.  
5.4 Campionats d'Espanya: d'acord amb les classificacions autonòmiques, s'extrauran les persones representants en els campionats nacionals, sempre que complisquen els requisits de participació que exigisca l'entitat que els convoque.  
Sisena. Inscripcions i documentació  
6.1 Inscripcions  
6.1.1 Per a poder participar-hi, l'entitat interessada haurà de formalitzar la inscripció i presentar la documentació següent:  
- Full d'inscripció de l'entitat.  
- Fulls de composició de l'equip, un per cada esport, equip i categoria en què se sol·licite la inscripció.  
- Llicència dels jocs.  
- DNI original o passaport individual. En categoria infantil, cadet i juvenil.  
· En el cas d'equips infantils que desitgen inscriure-s'hi com a centre escolar, hauran de presentar certificat del director o de la directora del centre que acredite les persones esportistes com a alumnes del centre escolar des del començament del curs. L'opció elegida haurà de mantenir-se durant tota l'edició dels jocs.  
· Els equips juvenils hauran de presentar certificat del director o de la directora del centre que acredite les persones esportistes com a alumnes del centre escolar des del començament del curs.  
6.1.2 Es podran formalitzar inscripcions en els terminis i als llocs recollits en aquest quadre:  
En la modalitat de futbol, la inscripció es realitzarà en la federació d'acord amb la reglamentació d'aquesta.  
Cada ajuntament enviarà a la secció d'Esports de la direcció territorial de Benestar Social de la seua província, abans del 7 de novembre de 1998, correctament diligenciada, la documentació següent:  
- Còpia del full d'inscripció que haja presentat cadascuna de les entitats de la localitat.  
- Full de composició de cadascun dels equips que les entitats locals hagen inscrit. Per cada equip se n'enviaran dues còpies a les direccions territorials de Benestar Social.  
- Calendari de la competició municipal, si s'organitza.  
- Relació dels esports i dels equips en què no es puga organitzar competició en categoria infantil, aleví i cadet.  
L'ajuntament es quedarà una còpia d'aquests quatre documents. Les entitats inscrites guardaran una còpia de la butlleta d'inscripció i de cadascun dels fulls de composició d'equip dels que es presenten.  
6.2 Documentació  
6.2.1 La documentació necessària per a poder participar en cada categoria serà:  
· En les categories de benjamí i aleví:  
- Full de composició d'equips.  
- Llicència esportiva dels jocs.  
· En les categories d'infantils, cadets i juvenils:  
- Full de composició d'equips.  
- Llicència esportiva dels jocs.   
- DNI o passaport individual.  
6.2.2 Llicències. Per tal de poder diligenciar la llicència dels jocs, caldrà presentar el document nacional d'identitat o el passaport individual original. Un mateix esportista no podrà diligenciar llicències per més d'una entitat en la mateixa modalitat esportiva.  
6.2.3 En els encontres dels jocs esportius serà imprescindible la presentació de la documentació següent:  
- Full de composició d'equips.  
- Llicència dels Jocs Esportius de la Comunitat Valenciana.  
Aquesta documentació haurà de posar-se a disposició dels àrbitres, jutges, representants federatius i de la Conselleria de Benestar Social, sempre que siga requerida.  
6.2.4 En les finals autonòmiques, la documentació per a presentar serà:  
- Full de composició d'equips.  
- Llicència dels Jocs Esportius de la Comunitat Valenciana.  
- DNI o passaport individual (original).  
- Certificat del director o de la directora del centre escolar que acredite que les persones components de l'equip són alumnes del centre (si s'hi participa com a equip infantil de centre escolar).  
Setena. Composició dels equips  
7.1 Composició dels equips: la composició màxima dels equips serà:  
En la resta de les modalitats esportives, el nombre màxim de jugadors serà especificat en les bases de la competició.  
Vuitena. Assistència sanitària i assegurances  
8.1 La Conselleria de Sanitat prestarà atenció medicosanitària especialitzada mitjançant els seus centres hospitalaris a les persones participants correctament inscrites en els Jocs Esportius de la Comunitat Valenciana, amb la presentació prèvia de la llicència dels Jocs Esportius de la Comunitat Valenciana. No obstant això, hi serà aplicable el que preveu l'article 83 de la Llei 14/1986, de 25 d'abril, General de Sanitat, en els casos recollits per aquesta.  
8.2 La Conselleria de Benestar Social establirà les condicions en què les persones esportistes, organitzadores, entrenadores i delegades que participen en els XVII Jocs Esportius de la Comunitat Valenciana podran assegurar amb la Mutualitat General Esportiva els riscos d'accident esportiu que puguen patir i la responsabilitat civil per accions o per omissions en l'exercici de les funcions que li competeixen, d'acord amb el Reial Decret 849/1993, de 4 de juny, del Ministeri d'Educació i Ciència, llevat del futbol, el qual es regirà per la normativa que per a això dicte la seua federació.  
Novena. Finançament  
9.1 La Conselleria de Benestar Social assumirà, condicionat a l'existència de crèdit adequat i suficient en els seus pressupostos, les despeses d'arbitratges i de controls dels encontres i de les jornades que es realitzen, llevat dels organitzats pels ajuntaments o per unes altres institucions públiques.  
9.2 La Conselleria de Benestar Social assumirà, condicionat a l'existència de crèdit adequat i suficient en els seus pressupostos, les despeses de desplaçament que genere la competició, llevat de les derivades de les competicions organitzades pels ajuntaments o per unes altres institucions públiques, i les generades en el grau d'iniciació al rendiment a què fa referència el punt 4.2.2 d'aquesta ordre.  
9.3 La Conselleria de Benestar Social podrà convocar, condicionat a l'existència de crèdit adequat i suficient en els seus pressupostos, subvencions destinades als ajuntaments o a unes altres institucions públiques supramunicipals per a atendre les despeses derivades de la competició municipal o intermunicipal que organitzen.  
9.4 La Conselleria de Benestar Social assumirà, condicionat a l'existència de crèdit adequat i suficient en els seus pressupostos, subvencions destinades a les entitats que participen en el grau d'iniciació al rendiment a què fa referència el punt 4.2.2 d'aquesta ordre, per a les despeses de desplaçament que es generen d'acord amb els calendaris que s'acorden.  
9.5 La Conselleria de Benestar Social podrà acordar realitzar les convocatòries de subvencions a que fan referència els apartats 9.3 i 9.4, amb unes altres institucions públiques, o mitjançant aquestes.  
9.6 La Conselleria de Benestar Social podrà subvencionar el cost de les primes de les assegurances d'accident esportiu i de responsabilitat civil que concerten els clubs o les entitats esportives participants amb la Mutualitat General Esportiva, dins de les seues disponibilitats pressupostàries.  
Deu. Jornada, camps de joc i material de competició  
En l'àmbit provincial i autonòmic, les jornades per a disputar els partits seran preferentment els dissabtes de 09.00 a 13.00 hores. Es podran disputar partits fora de l'horari establit, sempre que hi haja acord per escrit de tots dos equips i amb l'autorització de la comissió corresponent.  
En les competicions provincials i autonòmica, tots els equips d'esports d'associació que siguen designats pe a jugar a casa seran els responsables d'aportar per a cada partit el material necessari i la instal·lació adequada. Quan es designe un camp de joc neutral, cada equip aportarà un baló reglamentari per a la disputa del partit, i també el necessari per a l'escalfament.  
Onze. Règim disciplinari  
Per a resoldre les qüestions originades en matèria de disciplina esportiva es crearan les següents instàncies i àmbits de comité de competició:  
11.1 Amb caràcter general  
En primera instància:  
- Les competicions municipals: amb la composició que crega oportú l'organisme disciplinari que determine cada ajuntament.  
- En competicions provincials i d'àmbit autonòmic: el comité de competició de la federació corresponent assistit per una persona responsable federativa dels Jocs Esportius de la Comunitat Valenciana.  
En segona instància:  
- El comité d'apel·lació de la federació corresponent, assistit per una persona responsable federativa dels Jocs Esportius de la Comunitat Valenciana.  
En tercera i última instància:  
- El Comité Valencià de Disciplina Esportiva, que esgota la via administrativa.  
11.2 En les finals per concentració  
Quan es tracte d'una final autonòmica per concentració, i atesa la necessitat de resoldre amb caràcter urgent en els breus terminis que implica aquest tipus de competició.  
Per a resoldre en primera instància:  
- Es constituirà un comité de competició autonòmic integrat per cinc persones membres del comité organitzador dels jocs, el qual decidirà transcorregudes tres hores comptadores des que finalitze la jornada de competició, durant les quals les persones interessades hi podran realitzar les al·legacions corresponents davant del citat comité.  
En segona instància:  
- Es constituirà el comité d'apel·lació integrat per qui presidisca el comité organitzador, qui, al seu torn, el presidirà, i per una persona representant de cadascuna de les federacions implicades en la concentració. Hi actuarà com a secretari un membre del comité organitzador.  
El termini per a la interposició de recursos davant del comité d'apel·lació serà de 24 hores comptadores des que es notifique la resolució del comité de competició. Una vegada presentat el recurs, el comité comunicarà a les persones interessades que durant les vuit hores següents hi poden formular les corresponents al·legacions, i el comité haurà de resoldre durant les dues hores següents.  
Contra aquesta resolució es podrà interposar recurs davant del Comité Valencià de Disciplina Esportiva en el termini de cinc dies.  
11.3 Reglament de disciplina  
En els comités en què intervinguen les federacions s'aplicarà el reglament de competició i de disciplina que amb aquesta finalitat tinguen previstos aquelles.


Còpia Permalink ELI